Brocka, Július, poslanec NR SR (2015-01-29):
Ďakujem pekne. Vážená pani podpredsedníčka, dámy a páni, niet tu možno tristnejšej situácie, ako keď je rozprava, akože priestor na diskusiu, pričom som presvedčený, že ani jedného poslanca v tejto sále svojím vystúpením nepresvedčím. Proste Jozef Bobík je už presvedčený človek, ktorý má rovnaký postoj aj k tomuto návrhu ako ja. Ale myslím, že tí sú už rozhodnutí, že to urobia, čo Robert Fico ohlásil. To znamená, že toto ani nie je diskusia, toto je, teraz si pomôžem Alojzom Hlinom, spôsob a priestor, ako sa prihovoriť občanom, ak to niekto sleduje, takže vlastne to, o čom my teraz rokujeme, aby ste si to, vážení spoluobčania, uvedomili. Ja súhlasím s pani poslankyňou Tomanovou, ktorá pred chvíľkou povedala, aké máme problémy, napríklad v Sociálnej poisťovni že sú nevybilancované fondy, áno, odvody do jednotlivých fondov neodpovedajú realite dnešných dní. No ale táto vláda sa s týmito zle vybilancovanými fondmi nechystá nič robiť do konca volebného obdobia. To znamená, táto vláda nerieši problém, nejde dať na poriadok, aby boli fondy vybilancované, aby sme teda vedeli, že do fondu nezamestnanosti netreba toľko peňazí, lebo na podpory toľko nepotrebujeme, alebo do fondu invalidného poistenia nemusíme dávať také odvody, lebo tam na to stačí menej peňazí, že treba vyšší odvod na starobné dôchodky, lebo tam je deficit takmer 1,5 mld. tento rok, hovorím nie o korunách, lebo niektorí kolegovia ešte v korunách premýšľajú, 1,5 mld. eur. Veď to sú dôchodky na tri mesiace pre všetkých dôchodcov v tejto krajine, to znamená na tri mesiace táto inštitúcia keby mala vystačiť z toho, čo vyberie od poistencov, tak to nemá. Alebo, inými slovami, keby pán Muňko spolu s ministrom mali rozdeliť poistné odvody, ktoré tí, čo sú zamestnaní spolu so zamestnávateľmi, každý mesiac odvádzajú do Sociálnej poisťovne a mali by to rozdeliť medzi terajších dôchodcov, no tak jednoducho tie dôchodky by museli byť o 27 – 28 % nižšie. Uvedomujete si vážnosť toho problému? Tlačia pred sebou takúto guľu snehovú, jednoducho tento rok chýba z toho, ako sú nastavené tie fondy, 28 %. A štátny tajomník Ondruš s takým podrezaným jazykom povie: „No veď ale to je práve preto, lebo ste ľudí nahnali do II. piliera.“ Tak ma dobre počúvajte, vážení spoluobčania. Desať rokov existuje systém sporenia do II. piliera. Za desať rokov je tam 6,4 mld. eur. To znamená, za rok v priemere, zjednodušujem, 640 mil. si tí sporitelia odviedli na svoje účty. Ale štátny rozpočet tam nalieva miliardu, nie 640 mil., tie, čo by mali byť v I. pilieri a sú teraz v II. pilieri, a okrem toho ešte 500 mil. z iných fondov. Takže keby som odrátal tých 640 mil., čo je v II. pilieri každý rok od sporiteľov, tak tejto vláde ešte chýba 1,5 mld., bez 640 mil., mi pomôžte počítať, je to 860 mil. Veď to je celá kapitola ministra Richtera na celý rok pre rodiny s deťmi cez dávky, ktoré idú rodinám s deťmi. A jeho takto dôchodky dnes dotujeme. A vy teraz idete sa vracať do minulosti a hovoriť o tom, ako to bolo zlé a neviem aké. Však toto neriešite. Vy touto novelou nijako nepomáhate tým 179 ľuďom, pri ktorých spomenul Muňko, že už kúpili anuitu, už požiadali životné poisťovne, aby im vyplácali dôchodky. Týmto návrhom im nijako nepomáhame. Ani o cent tak nedostanú naviac. Naozaj potom by som sa prihováral za prístup prezidenta Kisku. Každý mesiac prezidentovi Kiskovi vyberú desať chudobných, chudobou ohrozených rodín a svoj plat dá tým desiatim rodinám. Veď, keď to spočítate, tak niektorý, ten jeden z tých 179 dôchodcov má o desať eur nižší dôchodok, keď je v II. pilieri, ako keby bol len v I. pilieri. Tak jeden mesiac príde o desať eur, za rok príde o 120 eur. Je ich tam 179 už, lebo tí ostatní vedia, že teraz nekupovať anuity, je to nevýhodné. Tak 180 krát 120, prosím vás, matematici, niektorí, Jozef Mikloško, koľko je to? Je to 25-tisíc eur? Kvôli 25-tisíc eurám je celý tento cirkus? Však toto z rezervy vlády Roberta Fica môže byť. To by bolo gesto, keby Robert Fico na tlačovke povedal, a nech je to populistické, ale by to bolo naozaj úprimné, pravdivé, že nechce nabúrať stabilitu dôchodkového systému a povie: „Viete, všetci, čo ste poškodení teraz tým II. pilierom, čo už poberáte dôchodok z II. piliera, tak príďte na Úrad vlády a budem osobne rozdávať vám, každému tých 100 – 200 eur z mojej rezervy.“ Prosím vás, nebudem mu to vyčítať, naozaj. A dokonca ten, čo má nie desať, ale dvadsať eur, že teda je škodovaný, lebo hovoríte, že výhodný je I. pilier, no tak by to bolo 50-tisíc eur. Koľko je rezerva predsedu vlády? Urobte toto. Vtedy by som vám veril, že váš záujem pomôcť poškodeným v dôchodkovom systéme je úprimný. Ale, bohužiaľ, nedá sa vám veriť, pretože je to úplne inak. Vaše reči sú jedno a skutky sú druhé. Týmto, čo tu navrhujete vy, len otvárate II. pilier spojený s kampaňou, lebo Robert Fico sa naozaj toho 16. januára tak rozohnil, že mňa to prebralo aj v Oravskej Lesnej. Sme tam mali také stranícke sústredenie novoročné. A som to počul a videl, ako oponoval ministrovi Richterovi, ktorý bol týždeň predtým spokojný, ako to funguje, ako za tú anuitu hlasovala aj veľká časť poslancov opozície, KDH za to nehlasovalo, aby ste to vedeli. Je to náš konzistentný postoj. A jednoducho robia kampaň, aby odtiaľ vystúpili ľudia aj takí, čo naozaj nemajú najmenší dôvod odtiaľ vystúpiť. Čo si myslíte, koľko to vydrží, že vláda a štát bude dotovať 1,5 mld. eur Sociálnu poisťovňu? Dávate na to päť rokov? No veď myslíte si, že tým prekonáme Tsiprasa, Syrizu v Grécku? Akože my teraz budeme si pýtať od Európskej únie, aby ona nám dávala na naše dôchodky? Myslí si to niekto v tejto sále, že to je reálne a možné? Veď Angela Merkelová hovorí svojim terajším občanom a dôchodcom alebo občanom generácie strednej: „Vy nemáte šancu mať takú dôchodkovú úroveň, keď vy sa dožijete dôchodkového veku, ako vaši rodičia teraz v Nemecku, sa nemôžete spoliehať na verejný štátny dôchodok.“ A tu robia kampaň, aby ste si kupovali lístky do Titanicu. Prosím vás, ale to nie je také komplikované. Naozaj to je veľmi jednoduché. A mojou úlohou je to odhaľovať. Pani poslankyňa Janíková sa preriekla, ale ona to povedala úprimne, ale ja sa obávam, že toto je ich scenár, že budú každý rok otvárať II. pilier, lebo im stačí každý rok, ako tam teraz ľudia nosili, ukladali peniaze, tak teraz tých 10 % vždycky vláda dostane. Ona to tak dostane, lebo Richter hovorí: „Nikoho do toho nenútime.“ Áno, ja tomu rozumiem, každý to spraví dobrovoľne, v panike. Mnohí tí ľudia to urobia tak, že sami o to požiadajú Sociálnu poisťovňu s tým, že rušia svoj účet v DSS-ke a chcú byť u pána poslanca riaditeľa Muňka. Ale za jeden rok 10 % je 650 mil. eur. To znamená, že tých tisíc miliónov eur Kažimír už nemusí dať, ale bez 650 mil. je to už len 350 mil. Rozumiete tomu? O to viacej táto vláda bude mať na balíky, na balíčky. A sme pred voľbami, Robert Fico odštartoval volebnú kampaň. A to je to jadro problému, že došli na to. To je veľká suma peňazí. My na nich nemáme naozaj, na to nie je protizbraň. No ponúknite niečo viac ako vlaky zadarmo. Bude to proste čo 100-percentná zľava vo vlakoch a v autobusoch? Majú k dispozícii teraz také prostriedky, ktorým sa nedá konkurovať. A teraz, samozrejme, už som to hovoril v skrátenom konaní, ani tie ich argumenty pre skrátené konanie neobstoja, že hrozia škody. Ale škody nastanú teraz, po tomto, keď sa otvorí II. pilier, lebo tie nešťastné DSS-ky musia tie peniaze dostať späť. Nakúpili päťročné, desaťročné dlhopisy. Vy si myslíte, že keď teraz ich budú chcieť rýchlo predať na trhu, že dostanú nominálne to, čo tam je? No tak dostanú to s veľkými stratami. To znamená, aj tí, čo majú rozum a čo sa dívajú ďaleko do budúcnosti, tak jednoducho aj budú škodovaní práve touto rafinovanou, falošnou hrou strany SMER, že sa ich úspory znehodnotia. To znamená, že nebude výnos 3, 5, 7 % po indexované alebo akciové, alebo ešte ďalšie fondy, ale neviem aké výnosy. No proste to nebude. Toto budú veľké škody, čo spôsobuje teraz SMER. A mne to je ľúto, lebo to nie je jednoduchá vec, ako to vysvetliť. Oni porovnávajú neporovnateľné a hovoria, že keď budete v I. pilieri, tak dostanete o dvanásť a pol eura vyšší dôchodok. Už nehovoria o tom, že to je ich vinou, že oni to spôsobili tými zásahmi do II. piliera, znížením tých odvodov z 9 na 4 %, ale najmä touto destabilizáciou dôchodkového systému, lebo už štvrtýkrát to robia. Už štvrtýkrát znehodnocujú výnosy v II. dôchodkovom pilieri. Mal som toho pripraveného viacej, ale zdá sa mi, že stačilo toľko povedať, že som vás zaujal. Chcem povedať, že KDH nebude pri tejto falošnej hre strane SMER asistovať. Chcete si zaplatiť vašu populistickú volebnú kampaň a teraz ste si našli sporiteľov. Je to falošné, je to nefér, nepoctivé, a preto občanov vyzývam: „Ak to chcete zmeniť, no musíte prestať veriť strane SMER.“ Proste niet tu iného riešenia. Ďakujem za vašu pozornosť.